伊薩克·澤連斯基

伊薩克·阿布拉莫域治·澤連斯基，蘇聯政治人，前烏茲別克共產黨中央第一書記。1938年畀人打成「右派-托派反蘇聯盟」而畀槍斃。

生平 
伊薩克·澤連斯基1890年6月10號響薩拉托夫嘅一個猶太人屋企出世，老豆係一位裁縫。佢讀過書一段時間，小學畢業後響當地一間制帽工廠打工，亦做過文書、印刷廠工人。1906年加入俄國社會民主工黨布爾什維克，即後嚟嘅蘇聯共產黨。佢先後響莫斯科、奧倫堡、奔薩、薩馬拉、察里津等城市做宣傳共產主義嘅工作，有好幾次畀警察拉咗。

因為宣傳共產主義，所以佢多次畀人流放。1912年，佢畀人流放去西伯利亞嘅村莊Narym。1915年，佢再次畀人拉咗，流放到伊爾庫茨克，一年後逃走成功。1917年爆發十月革命，佢以布爾什維克武裝部隊成員嘅身份參加奪權戰鬥。響俄國內戰期間，佢負責監視、管理莫斯科地區嘅麵包採購同埋糧食工作。

1921年4月，佢被任命做蘇聯共產黨莫斯科委員會第一書記。1922年成為蘇聯共產黨中央委員會俄共十一大委員兼秘書處秘書。作為莫斯科市長，佢成為安葬列寧委員會成員。1924年6月，佢成為莫斯科市市委書記，同史太林一齊做野。

1924年8月佢被降職，調至烏茲別克塔什干負責中亞地區嘅民族分隔同埋行政區劃分工作。期間佢先後出任聯共中亞局書記、主席，同埋突厥斯坦革命軍事委員會成員。1929年6月出任烏茲別克共產黨中央第一書記；但響12月就由阿克馬爾·伊克拉莫夫就接替佢呢個位。澤連斯基非常不滿，嘗試罷免伊克拉莫夫，但由於黨中央支持伊克拉莫夫而冇得搞。為咗紀念佢，烏茲別克有個城市被命名做「澤連斯克」。

1931年被調返去莫斯科，出任蘇聯消費合作社中央聯盟主席、蘇聯中央執行委員會委員。

1937年8月佢畀人拉咗，罪名係佢係「右派-托派反蘇聯盟」。佢嘅案件係第三次莫斯科審判入面最後一單案，響庭上佢「承認」自己係公共安全與秩序保衛部派嚟嘅間諜，響俄國內戰期間將釘插入牛油入面、同埋任由50車嘅蛋變質。佢最終被判死刑。1938年3月15號，佢響畀槍斃，終年47歲。當初以佢命名嘅城市「澤連斯克」一度改叫「列寧斯克」，依家叫「阿薩卡」。

1959年，佢畀人平反，恢復黨籍。1988年，蘇聯當局話當初個場審判係做騷嘅，罪名亦係求其作嘅。

屋企 
佢有個兄弟叫亞歷山大，響1924年畀人揭發係公共安全與秩序保衛部嘅前間諜，畀人槍斃。

佢有一個女葉蓮娜同埋一個仔弗拉基米爾。

攷

類:蘇聯政治人
共產黨領導人
被處決者